**A SZEGEDI TUDOMÁNYEGYETEM**

**rektora pályázatot hirdet a**

**Fogorvostudományi Kar
Konzerváló és Esztétikai Fogászati Tanszékére***tanszékvezetői tisztség betöltésére*

A megbízandó tanszékvezető feladata a Konzerváló és Esztétikai Fogászati Tanszék oktató, betegellátó és tudományos tevékenységének szervezése, irányítása; a működés feltételeinek biztosítása, a tanszék fejlesztése, kutatások végzése, nemzetközi kapcsolatok kiépítése, a tanszék nemzetközi szakmai fórumokon való képviselete. A megbízandó tanszékvezető feladatát képezi a tanszék profiljába tartozó tantárgyakhoz kapcsolódóan előadások, szemináriumok, gyakorlatok tartása, vizsgáztatás, valamint konzultációk tartása magyar és angol nyelven fogorvostan hallgatók és más Karok hallgatói számára, a Tanszék tudományos diákköri tevékenységének, és a doktorandusz képzés irányítása; szakorvosképzés és folyamatos továbbképzés szervezése; magas szintű kutató- és kutatásirányító munka végzése; a Tanszék igazgatási és gazdasági tevékenységének irányítása, társintézményekkel, intézetekkel, klinikákkal az együttműködés fenntartása és továbbfejlesztése; eredményes pályázati tevékenység folytatása.

A pályázónak rendelkeznie kell fogorvosdoktori diplomával; szakképesítéssel fog- és szájbetegségek, valamint konzerváló fogászati és fogpótlástani témakörből; tudományos fokozattal és habilitációval, hazai- és nemzetközi szakmai-tudományos elismertséggel és publikációs tevékenységgel; egyetemi szintű oktatásban szerzett legalább 10 éves gyakorlattal; gazdálkodási, finanszírozási tapasztalattal; angol nyelvből előadó- és vitakészséggel. Megbízást az kaphat, aki megfelel az SZTE Szervezeti és Működés Szabályzatában rögzített, a tanszékvezetői megbízásra vonatkozó feltételeknek.

Tanszékvezetői feladatokat az SZTE SZMSZ V. fejezet 57. pontjára figyelemmel egyetemi tanár, főiskolai tanár, egyetemi docens vagy főiskolai docens munkakörökben foglalkoztatott közalkalmazott láthat el. Felhívjuk a pályázni szándékozók figyelmét arra, hogy jelen hirdetmény nem jelenti egyúttal a felsorolt munkakörökre szóló pályázati felhívás közzétételét.

A megbízandó tanszékvezető foglalkoztatása határozatlan időtartamra szóló közalkalmazotti jogviszonyban, teljes munkaidőben történik.

*A pályázathoz mellékelni kell:*

1. rektornak címezve a pályázó válaszát a pályázati kiírásban foglaltakra,
2. a rektori hatáskörbe tartozók kitöltött, szakmai adatlapját (letölthető a <http://www.u-szeged.hu/munkatarsainknak/humanpolitikai-jogi/letoltheto-adatlapok/> oldalról),
3. részletes szakmai önéletrajzot, amelyben a legnagyobb hangsúlyt szakmai, oktatói, tevékenységének és e tevékenységek eredményeinek bemutatására helyezi,
4. eddigi vezetői tevékenység összefoglalását,
5. a vezetői elképzelések részletes terveit az adott szervezeti egység vonatkozásában (oktatásról, kutatásról, illetőleg egyéb feladatellátásról),
6. a vezetői elképzelések részletes terveit a gazdálkodásról, mely a finanszírozási helyzet ismeretében tartalmazza a szervezeti egység fenntarthatóságára és gazdasági egyensúlyára vonatkozó rövid és hosszú távú elképzeléseit, valamint a szervezeti egység személyi fejlesztésére vonatkozó közép- és hosszú távú elképzeléseit,
7. teljes publikációs jegyzéket,
8. végzettséget, szakképzettséget, tudományos fokozatot, idegennyelvtudást igazoló okiratok másolatát (ha a pályázó külföldön szerzett végzettséggel, szakképzettséggel rendelkezik, annak elismeréséről szóló határozat, külföldi tudományos fokozat esetében a honosított tudományos fokozat másolatát), amennyiben a pályázó rendelkezik habilitációval vagy MTA Doktora címmel, akkor az ezeket tanúsító oklevelekről készített másolatot,
9. az egyetemen fennálló teljes közalkalmazotti jogviszonyáról szóló igazolást,
10. három hónapnál nem régebbi hatósági erkölcsi bizonyítványt a bűnügyi nyilvántartási rendszer adatai alapján annak igazolására, hogy büntetlen előéletű, nem áll foglalkozástól vagy tevékenységtől eltiltás és közügyektől eltiltás hatálya alatt,
11. minden olyan dokumentum és irat másolatát, amelyet a pályázó a pályázat elbírálása szempontjából fontosnak tart,
12. nyilatkozatát arról, hogy a digitális formában benyújtott másolati példány minden tekintetben megegyezik az eredeti papíralapú példánnyal,
13. hozzájáruló nyilatkozatot arról, hogy a pályázó a pályázati anyagban foglalt személyes adatainak a pályázati eljárással összefüggésben szükséges kezeléséhez hozzájárul, anyagát a vonatkozó jogszabályok és az SZMSZ szerint erre jogosult bizottságok és testületek megismerhetik.

A tanszékvezetői megbízás határozott időre, 2018. január 1-től legfeljebb 2021. június 30-ig szól.

A pályázat benyújtásának határideje: 2017. november 9.

A pályázat elbírálásának határideje: 2017. december 20.

A pályázónak meg kell felelnie a nemzeti felsőoktatásról szóló 2011. évi CCIV. törvényben és a Közalkalmazottak jogállásáról szóló 1992. évi XXXIII. törvény 20/B (2) bekezdésben foglaltaknak, a Szegedi Tudományegyetem Szervezeti és Működési Szabályzatában rögzített, a tanszékvezetői megbízásra vonatkozó feltételeknek, valamint az SZTE Foglalkoztatási követelményrendszerében rögzítetteknek.

A pályázati felhívás hivatalos megjelenési helye a Közigazgatási és Igazságügyi Hivatal közszolgálati állásportálja (https://kozigallas.gov.hu), ahol a pályázat 2017. október 9-én kerül megjelentetésre.

A pályázatot 2017. november 9-ig kell benyújtani a Szegedi Tudományegyetem Jogi, Igazgatási és Humánpolitikai Főigazgatóságára (6720 Szeged Dugonics tér 13.), személyesen vagy postai úton, 1 eredeti papíralapú példányban, 3 papíralapú másolati példányban és 1 digitális példányban CD-ROM vagy DVD-ROM adathordozón. A digitális példányt PDF fájlban kell elkészíteni. Kérjük a pályázaton feltüntetni a pályázati adatbázisban szereplő, azonosító számot: 4-95/2017.

A pályázati kiírással kapcsolatosan további információt az SZTE Jogi, Igazgatási és Humánpolitikai Főigazgatóság nyújt, a 62/544-007-es és a 62/544-008-as telefonszámon.

 Prof. Dr. Szabó Gábor s. k.

 rektor